***Ενημερωτικό σημείωμα του τουριστικού γραφείου προς τους πελάτες του σχετικά με την παροχή voucher, αντί της άμεσης επιστροφής χρημάτων, για ταξίδια που ακυρώθηκαν λόγω της πανδημίας του Covid-19:***

Αγαπητέ/ή ΧΧ,

Όπως γνωρίζετε, η εξάπλωση της πανδημίας του Covid-19 έχει επηρεάσει όλους τους τομείς της ζωής και της καθημερινότητάς μας και στην Ελλάδα, και ιδιαίτερα όσον αφορά τον τουρισμό, εμποδίζοντας έτσι την ομαλή εξέλιξη, μεταξύ άλλων, και των οργανωμένων ταξιδιών που είχαν προγραμματιστεί γι’ αυτή την περίοδο.

Τα τουριστικά γραφεία της χώρας προσπαθούν να ανταποκριθούν όσο γίνεται καλύτερα σε αυτή την πρωτόγνωρη και πολύ δύσκολη κατάσταση, έχοντας κατά νου κατά προτεραιότητα την προστασία των δικαιωμάτων των πελατών τους καταναλωτών. Δεν είναι όμως αντικειμενικά εφικτό για εμάς αυτή τη στιγμή να πραγματοποιήσουμε άμεσα επιστροφές χρημάτων που δεν έχουμε πλέον, καθώς έχουν προωθηθεί προς τους προμηθευτές μας για τη διοργάνωση των ταξιδιών μας.

Όπως έχετε ίσως ενημερωθεί, η ελληνική κυβέρνηση, αντιμέτωπη με τα πρωτοφανή γεγονότα και σε συνέχεια ανάλογων πρωτοβουλιών και σε άλλες χώρες της ΕΕ, με την πρόσφατη Πράξη Νομοθετικού Περιεχομένου (Π.Ν.Π.) της 13.04.2020 που ψήφισε επιτρέπει στις επιχειρήσεις του τουριστικού τομέα να εκδώσουν voucher, αντί για την άμεση επιστροφή χρημάτων για οργανωμένα ταξίδια (ή και μεμονωμένες τουριστικές υπηρεσίες) που ακυρώνονται από τις 25.02.2020 μέχρι και τις 30.09.2020.

Το επισυναπτόμενο voucher αντιστοιχεί στο ποσό που έχετε καταβάλει για το ταξίδι …………………………………….., από …… έως ……, στο οποίο έχετε κάνει κράτηση, και έχει διάρκεια δεκαοκτώ (18) μηνών από την ημερομηνία που αναγράφεται σε αυτό.

Στη διάρκεια των 18 αυτών μηνών, και όταν οι συνθήκες το επιτρέψουν, μπορείτε να επιλέξετε ένα άλλο ταξίδι μαζί μας, όμοιο ή αντίστοιχο με αυτό που δεν μπόρεσε τώρα να πραγματοποιηθεί.

Σε περίπτωση που, κατά τη λήξη του voucher, δεν έχει συναφθεί μεταξύ μας άλλη σύμβαση για ένα νέο ταξίδι, θα σας επιστραφεί το αντίστοιχο ποσό.

Λυπούμαστε πραγματικά για την αναστάτωση που μπορεί να σας προκαλεί αυτή η ρύθμιση, η οποία και για εμάς δεν είναι ευχάριστη.

Ευχαριστούμε θερμά για την κατανόηση και την υποστήριξή σας και ελπίζουμε να μπορέσουμε σύντομα να σας υποδεχθούμε και πάλι κοντά μας και να σας εξυπηρετήσουμε όπως το επιθυμούμε.

Σας ευχόμαστε υγεία και παραμένουμε πάντοτε στη διάθεσή σας για τυχόν πρόσθετες διευκρινίσεις, που ίσως χρειαστείτε.

Με εκτίμηση,

ΧΧΧ